Mikkel Bjørn (NB), 2022-12-13:
Tak for det, formand.
I dag skulle vi have fundet ud af, hvilke partier der holder ord, når vi debatterer Nye Borgerliges forslag om at iværksætte en uvildig advokatvurdering – en uvildig advokatvurdering af, om der er grundlag for at rejse en rigsretssag mod statsministeren eller andre ministre for deres håndtering af minksagen.
Hvis de partier, der før valget lovede danskerne, at Folketinget skulle lave en uvildig advokatvurdering, holdt ord, ville vi med dette forslag kunne sætte arbejdet i gang.
Men i forgårs fandt vi ud af, at to partier har brudt deres løfte til danskerne, solgt retsstatens principper og deres egne løfter i valgkampen på ministerbilernes højhellige alter.
I søndagens mulm og mørke trådte de frem foran Marienborg.
Ministerbilerne venter, chaufførerne har tændt motoren, hyren er fed, der mangler kun bagsædepassagererne.
De sidder der snart: Hr. Jakob Ellemann-Jensen og hr. Lars Løkke Rasmussen.
Det handler ikke om Danmark og danskerne; det handler om dem selv.
Magt for magtens skyld er, hvad det er.
Politikere, som siger én ting før et valg og noget andet efter et valg, kender vi desværre efterhånden alt for godt.
Det er, hvad jeg foragter allermest ved politik.
Jeg kan godt forstå, hvis mange af de knap 800.000 danskere, der stemte på Venstre og Moderaterne og dermed på løfterne om en advokatvurdering, føler sig snydt.
»... ingen kan købe Venstre med ministerbiler i et fordækt forsøg på at undslå sig ansvaret for en skandaløs magtudøvelse«.
Sådan sagde politisk ordfører for Venstre, fru Sophie Løhde, for bare få måneder siden.
Ligeledes måtte vi så sent som sidst i oktober forstå på den politiske ordfører for Moderaterne, hr. Jakob Engel-Schmidt, at det var hjerteblod for Moderaterne i valgkampen at få undersøgt sagen.
»Jeg vil bare stilfærdigt minde om, at forudsætningen for Moderaternes støtte til enhver statsminister er, at vedkommende sætter et værdigt punktum for Minksagen ved at gennemføre en advokatvurdering.«
Den handling, som hr. Jakob Ellemann-Jensen og hr. Lars Løkke Rasmussen begår, er uden for enhver normal kategori.
At vende på en tallerken på den måde er snyd og humbug.
Det svækker på sørgelig vis hele grundlaget for vores folkestyre.
At man veksler danskernes retssikkerhed til et hjørnekontor på Slotsholmen, er et massivt demokratisk problem.
De to herrer siger, at der skal sættes et værdigt punktum i minksagen.
Det værdige punktum er nu byttet til fire uværdige dæk på en sort Audi A8.
Minkavlerne skal selvfølgelig have deres lovede erstatning hurtigst muligt, det har hele tiden været Nye Borgerliges politik, og hvad vi mener før valget, mener vi faktisk også efter valget.
Men kære folketingsmedlemmer for Venstre og Moderaterne, det er altså på ingen måde udtryk for værdighed, hvad der er gang i.
Ligeledes afslører jeres handel i porten jo statsministerens åbenlyse frygt for at få sagen afdækket.
Hvis ikke der var noget at komme efter, havde man jo ikke gjort en advokatvurdering til et så centralt spørgsmål i regeringsforhandlingerne.
Hvordan man kan støtte en statsminister, som man ikke har garanti for har overholdt ministeransvarlighedsloven, er mig en gåde.
Vi lavede en aftale med et anerkendt advokathus, der vurderede, hvorvidt der kunne rejses en rigsretssag mod statsministeren.
Advokaterne fremlagde deres rapport i september, og konklusionen var klar: Statsministeren har handlet groft uagtsomt og kan dømmes efter ministeransvarlighedsloven.
For mig og Nye Borgerlige er det helt åbenlyst, at der er stor sandsynlighed for, at statsministeren vil blive vurderet til at have handlet groft uagtsomt og dermed kan få en fængselsstraf.
Det ville kræve, at der blev lavet en uvildig advokatundersøgelse, som endte i en rigsretssag.